На основу члана 31. Статута Предшколске установе за децу ''Наше дете '' Шабац, на седници одржаној дана 28. 02. 2017. год, донео је

**П Р А В И Л Н И К**

**о начину, критеријумима и поступку за упис деце у**

**Предшколску установу „Наше дете“ Шабац**

**I ОПШТЕ ОДРЕДБЕ**

**Члан 1.**

Правилником о начину, критеријумима и поступку уписа деце у Предшколску установу „Наше дете“ Шабац (у даљем тексту: Правилник) утврђују се ближи услови, начин, критеријуми и поступак за пријем деце у Предшколску установу „Наше дете“ (у даљем тексту: Установа).

**Члан 2.**

У Установи се организује боравак за децу предшколског узраста, односно деце узраста од 6 месеци до поласка у основну школу (јаслене и вртићеве групе целодневног програма, полудневни програм у трајању од 4 сата за децу узраста од 3 до 5,5 година и припремни предшколски програм целодневни и полудневни) у складу са Законом и Програмом рада Установе.

**Члан 3.**

Пријем деце у целодневни и полудневни боравак и припремни предшколски програм у оквиру целодневног боравка врши се на основу Конкурса и пријаве родитеља односно другог законског заступника детета, који се подноси надлежној служби Установе у писаној форми на јединственом обрасцу и путем Еуправе, односно Евртића у оквиру исте.

**II НАЧИН, КРИТЕРИЈУМИ И ПОСТУПАК ПРИЈЕМА ДЕЦЕ У ЦЕЛОДНЕВНИ И ПОЛУДНЕВНИ БОРАВАК**

**Члан 4.**

Установа врши пријем деце у целодневни и полудневни боравак по спроведеном јавном Конкурсу у складу са слободним смештајним капацитетима.

**1. Потребна документација**

**Члан 5.**

**I ДОКУМЕНТА КОЈА СЕ ПРИЛАЖУ УЗ ПРИЈАВУ (пријаву је могуће попунити и предати лично у управу Установе, Господар Јевремова 23, као и путем Еуправе на линк https://www.euprava.gov.rs/eusluge/opis\_usluge?generatedServiceId=3830:**

1. Јединствени пријавни образац;
2. **Додатна документација за осетљиве групе (**родитељи који конкуришу електронски могу ова документа скенирати и послати у поруци приликом пријаве или донети лично у управу ПУ):

3.1. **Одговарајући доказ да је дете самохраног родитеља** :

- Фотокопија пресуде о разводу брака;

- Одлука надлежног органа о вршењу родитељског права;

- Умрлица за другог родитеља.

3.2. **деца без родитељског старања:** Решење надлежног Центра за социјални рад;

3.3. **деца са сметњама у психофизичком развоју:** мишљење Интерресорне комисије;

3.4. **деца корисника новчане социјалне помоћи -** Решење Центра за социјални рад о признавању права на новчану социјалну помоћ;

3.5. **деца тешко оболелих родитеља** - Решење о инвалидности или медицинска документација о болести родитеља;

4.1. **пензионери** - Решење или последњи чек;

4.2. **лица на одслужењу казне** - Потврда казнено - поправне установе.

5. За утврђивање категорије **“трећег и сваког наредног детета“,** само уколико су деца из различитих бракова, треће дете се рачуна према оном родитељу са киме дете живи у домаћинству. У том случају неопходно је донети, уз изоде из матичне књиге и потврду о старатељству и потврду о месту пребивалишта за сву децу.

**2. Критеријуми приликом одлучивања**

**Члан 6.**

Деца се уписују у Установу по редоследу који се одређује на основу броја бодова на следећи начин:

1. деца из друштвено осетљивих група - 50 бодова;
2. деца запослених родитеља и редовних студената 40 бодова (20+20 бодова);
3. деца која имају статус трећег и сваког наредног детета у примарној породице – 10 бодова;
4. деца чија су браћа или сестре уписани у Установу, двоје или више деце из породице учествују на Конкурсу – 5 бодова.

У случаjу када двоjе или више деце имаjу исти броj бодова, приоритет при приjему утврђуjе се применом следећих критеријума, по следећем редоследу:

1) деца запослених родитеља

2) према већем броју деце у породици

**Члан 7.**

Заједничко домаћинство у смислу овог Правилника јесте заједница живљења, привређивања и трошења средстава свих чланова домаћинства.

**Члан 8.**

Треће и свако наредно дете у смислу овог Правилника је треће и свако наредно дете у породици према родеслоду рођења.

Редослед рођења деце у породици утврђује се према датуму и часу рођења уписаних у матичну књигу рођених.

Редослед рођења деце из разведеног брака или ванбрачне заједнице која је престала, утврђује се према родитељу са којим дете живи по одлуци надлежног органа.

Редослед рођења деце која су у време развода брака или престанка ванбрачне заједнице била пунолетна или за коју је у току поступак утврђивања породочно - правног статуса пред надлежним органом, утврђује се према родитељу са којим деца живе.

Чињеница са којим родитељем деца живе, из става овог члана, утврђује се према налазу надлежног центра за социјални рад, односно према Решењу о старатељству као и адреси/пребивалишту на коме деца живе.

**3. Приоритет за пријем деце**

**Члан 9.**

Првенство при упису деце на слободна места у Установи, утврђују се према следећим критеријумима:

**1) деца из друштвено осетљивих група**

1. деца жртве насиља у породици;

2. деца из породица која користе неки облик социјалне заштите и деца без родитељског старања;

3. деца самохраних родитеља;

4. деца из социјално нестимулативних средина;

5. деца са сметњама у психофизичком развоју;

6. деца из породице у којој је дете које је тешко оболело или има сметње у психофизичком развоју;

7. деца тешко оболелих родитеља;

8. деца чији су родитељи ратни војни инвалиди или имају статус расељеног или прогнаног лица;

9. деца предложена од стране Центра за социјални рад;

10. деца из средина у којима је услед породичних и других животних околности угрожено здравље, безбедност и развој;

**2) деца запослених родитеља и редовних студената;**

**3) деца која имају статус трећег и сваког наредног детета;**

**4) деца чија су браћа или сестре уписани у исти вртић;**

**5) остала деца.**

**Члан 10.**

Родитељ ће се у смислу овог Правилника сматрати самохраним, уколико самостално врши родитељско право, под условом:

1. да је други родитељ непознат;
2. да је други родитељ преминуо а није остварено право на породичну пензију;
3. да је други родитељ постао потпуно и трајно неспособан за рад, а није стекао право на пензију;
4. да је други родитељ преминуо, аостварено је право на породичну пензију;
5. да је други родитељ на издржавању затвора дуже од шест месеци;
6. да други родитељ не врши родитељско право по одлуци суда;
7. да други родитељ не доприноси издржавању детета, а извршење обавезе издржавања није било могуће обезбеди постојећим и доступним правним средствима и поступцима.

Не сматра се самохраним родитељем, у смислу овог Правилника, родитељ који је самостално вршио родитељско право, по престанку раније брачне, односно ванбрачне заједнице, засновао нову брачну, односно ванбрачну заједницу.

**Члан 11.**

Статус самохраног родитеља може се доказати:  
 1. изводом из матичне књиге умрлих другог родитеља односно решењем надлежног органа о проглашењу несталог лица умрлим, или одлуком суда о потпуном лишењу родитељског права односно пословне способности (када је други родитељ непознат, или је умро, или је потпуно лишен родитељског права односно пословне способности);

2. на основу одлуке суда о вршењу родитељског права када родитељи не воде заједнички живот (а нису закључили споразум о вршењу родитељског права, или су закључили споразум о заједничком или самосталном вршењу родитељског права, али суд процени да тај споразум није у најбољем интересу детета, или ако закључе споразум о самосталном вршењу родитељског права и ако суд процени да је тај споразум у најбољем интересу детета);

3. решењем инвалидске комисије и потврдом фонда за пензијско и инвалидско осигурање да други родитељ није остварио право на пензију (када је други родитељ постао потпуно и трајно неспособан за привређивање, а није стекао право на пензију);

4. потврдом надлежног војног органа (за време док се други родитељ налази на одслужењу војног рока);

5. потврдом надлежног казнено - поправног завода (за време док је други родитељ на издржавању казне затвора дуже од шест месеци);

6. потврдом суда да је у току поступак за доношење одлуке о вршењу родитељског права (када само један родитељ живи са дететом, а суд још није донео одлуку о вршењу родитељског права).

Не сматра се самохраним родитељем у смислу овог правилника, родитељ који је по престанку раније брачне, односно ванбрачне заједнице, засновао нову брачну, односно ванбрачну заједницу.

**4. Поступак пријема деце**

**Члан 12.**

Пријем деце се врши према плану уписа по вртићима и васпитним групама.

План уписа, сачињавају чланови Педагошког колегијума до краја априла текуће године, усваја га директор установе, саставни је део Конкурса .

**Члан 13.**

Обраду примљених пријава за пријем деце на целодневни и полудневни боравак врши Комисија.

Комисију за пријем деце именује Управни одбор и она има председника и 8 чланова.

Комисија врши бодовање и рангирање поднетих захтева према критеријумима из овог Правилника и доставља директору предлог ранг-листе за пријем деце на целодневни и полудневни боравак.

**Члан 14.**

Одлуку о пријему деце на целодневни боравак доноси директор Установе.

Документа потребна за упис:

1. лекарско уверење од изабраног педијатра из Дома здравља;
2. лекарски картон попуњен од стране изабраног педијатра из Дома здравља;
3. лична карта оба родитеља.

Родитељи/други законски заступник закључују Уговор на период од 12 месеци.

**Члан 15.**

Родитељи/други законски заступник деце која остварују право на накнаду целокупних или дела трошкова боравка у ПУ „Наше дете“ Шабац, дужни су да пријаве сваку промену која је од утицаја на остваривање наведених права, у року од 15 дана од дана настале промене.

**Члан 16.**

Установа има право да врши проверу доказа на основу којих се одлучује о остваривању права на целодневни и полудневни боравак детета и предузме потребне активности како би се утврдила тачност података.

На захтев родитеља у изузетним случајевима када постоје слободни капацитети у Установи током радне године, може се извршити пријем деце у целодневни или полудневни боравак ако је родитељ сагласан да плати економску цену услуге.

**III НАЧИН И ПОСТУПАК ПРИЈЕМА ДЕЦЕ ЗА ПОХАЂАЊЕ**

**ПРИПРЕМНОГ ПРЕДШКОЛСКОГ ПРОГРАМА**

**Члан 17.**

Припремни предшколски програм се остварује са децом у години пред полазак у школу (старости од пет и по до шест и по година) у трајању од четири сата дневно, најмање девет месеци у складу са Законом.

**Члан 18.**

Јединица локалне самоуправе води евиденцију и обавештава Предшколску установу, која остварује припремни предшколски програм о деци која су стасала за похађање припремног предшколског програма, најкасније до 1. априла текуће године за наредну годину.

**Члан 19.**

Родитељ, односно други законски заступник детета подноси Установи захтев за пријем детета за похађање припремног предшколског програма.

Захтев за пријем детета за похађање припремног предшколског програма подноси се у управи Установе служби за упис деце.

**Члан 20.**

Предшколска установа обавештава родитеља, односно старатеља и јединицу локлане самоуправе о деци која се нису уписала, која не похађају редовно или су престала да похађају припремни пшредшколски програм, најкасније 15 дана од дана протека рока за упис, односно од дана престанка редовног похађања припремног предшколског програма.

Надлежни орган јединице локалне самоуправе поднеће захтев за покретање прекршајног поступка против родитеља, односно старатеља, чије дете није благовремено уписано, односно које не похађа пришпремни предшколски програм, најкасније у року од 15 дана од дана када је о томе обавештен.

**Члан 21.**

Деца – страни држављани и деца без држављанства, деца из осетљивих група без доказа о пребивалишту и других личних докумената, прогнана или расељена лица уписују се у предшколску установу и остварује припремни предшколски програм, под истим условима и на начин прописан за држављане Републике Србије

**IV ПРЕЛАЗНЕ И ЗАВРШНЕ ОДРЕДБЕ**

**Члан 22.**

Овај Правилник ступа на снагу осам дана од објављивања на огласној табли Предшколске установе „Наше дете“ Шабац.

Ступањем на снагу овог Правилника престаје да важи Правилник о начину критеријумима и поступку уписа деце у ПУ „Наше дете“ бр. 263/02 од 26.02.2015. године.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Председник Управног одбора

Совраније Чоњагић